Сабор Кірылы Тураўскага

**Сабор сьвятога Кірылы Тураўскага** () — хрысьціянскі храм Беларускай аўтакефальнай праваслаўнай царквы, пабудаваны ў 1902 годзе ў Нью-Ёрку ў якасьці 2-й аб’яднанай прэсьвітэрыянскай царквы.

Саборнае сьвята ладзіцца ў 2-ю нядзелю траўня. Найбліжэйшай станцыяй Нью-Ёрскага мэтрапалітэну ёсьць «Хойт-Скэрмэрхорн». Набажэнствы ладзяцца штонядзелю а 10-й гадзіне ранку. Тэлефон: +1 (718) 858-2435.

## Кіраўніцтва
* *Сьвятары*: архіяпіскап Сьвятаслаў (Логін), протаярэй Іван Кухар і дыякан Мікола Шчэрба.
* *Прыхадзкая Рада*: старшыня Расьціслаў Гарошка, намесьнік Уладзімер Цяліца, сакратар Віталь Пузач, скарбнік Уладзімер Караткевіч, староста Аляксандар Хомчанка і намесьнік старосты Юры Лапіцкі.
* *Кантрольная камісія*: старшыня Сьвятлана Фёдарава, сябры Валянціна Балашчанка і Раіса Бабаш.
* Сястрынства: старэйшая сястра Тацяна Красоўская.
* Кіраўніца хору: Ала Орса-Рамана.

## Гісторыя
У 1850 годзе на Атлянтычным праспэкце ў Нью-Ёрку ў доме за № 401 месьцілася эпіскапальная царква імя сьвятога Пятра, пабудаваная ў 1830-я гады. У 1857 г. хрысьціянскі храм прадалі рэфармаваным прэсьвітэрыянам. У 1863 г. храм стаў 2-й аб’яднанай прэсьвітэрыянскай царквой у Нью-Ёрку. У 1902 г. на месцы старога будынку заклалі новы храм у нэагатычным стылі.

Увесну 1950 году праваслаўныя беларусы, якія былі ўцекачамі зь Нямеччыны, пачалі ладзіць набажэнствы ў арандаванай зале па Эшфардзкай вуліцы, што на ўсходзе нью-ёрскай акругі Бруклін. 26 жніўня 1950 году Беларуская аўтакефальная праваслаўная царква (БАПЦ) заснавала ў Брукліне прыход імя сьвятога Кірылы Тураўскага. У 1951 г. япіскап БАПЦ Васіль (Тамашчык) дамовіўся аб правядзеньні сумесных набажэнстваў з прыходам Сьвятой Тройцы, які меў храм на 4-й вуліцы ў Мангэтане (Нью-Ёрк) і ўваходзіў у склад Карпатарускай япархіі Канстантынопальскага патрыярхату. Улетку 1957 году 166 прыхаджанаў БАПЦ набылі будынак 2-й аб’яднанай прэсьвітэрыянскай царквы, які перабудавалі ў сабор Кірылы Тураўскага. 3 лістапада 1957 году ў саборы правялі 1-е набажэнства БАПЦ.

На Вялікдзень 1959 году скончылі іканстас сабору. 23 траўня 2021 году сабору Кірылы Тураўскага ў Нью-Ёрку ахвяравалі копію крыжа Эўфрасіньні Полацкай. Майстру Ігару Вырвічу, які вырабіў крыж, уручылі Грамату кіроўнага япіскапату Беларускай аўтакефальнай праваслаўнай царквы. 26 сакавіка 2022 году каля сабору Кірылы Тураўскага ў Брукліне адкрылі бюсты нацыянальных герояў Беларусі Кастуся Каліноўскага і Тадэвуша Касьцюшкі. Бюсты адлілі ва Ўкраіне паводле праекту беларускага скульптара Гэніка Лойкі.

### Кіраўнікі прыходу
* протаярэй Хведар Данілюк (26 жніўня 1950 — 29 ліпеня 1960)
* дыякан Юры Абрэмскі (1960—1969)
* архімандрыт Карп Стар (10 жніўня 1969—1973)
* айцец Расэл Войтанка (1973)
* айцец Рыгор Кістнэр (1973)
* пратаярэй Васіль Кендыш (1973—1981)
* мітрапаліт Андрэй (Крыт) (1981—1983)
* мітрапаліт Ізяслаў (Бруцкі) (1983—2001)
* архімандрыт Аляксей (Драздоўскі) (2001)
* ярэй Ігар Якунін (30 верасьня 2001 — 19 траўня 2005)
* айцец Сьвятаслаў (Логін) (2005—2006)
* айцец Міхаіл (2007)
* япіскап Сьвятаслаў (Логін) (з 2008 году)

## Крыніцы

## Вонкавыя спасылкі
* 
* 

Катэгорыя:Саборы
Катэгорыя:Беларуская аўтакефальная праваслаўная царква
Катэгорыя:Збудаваньні Нью-Ёрку
Катэгорыя:Гатычныя хрысьціянскія храмы
Катэгорыя:Зьявіліся ў 1902 годзе